I ettermiddag har Aftenposten avslørt av stortingsrepresentant og leder for Oslo Fremskrittsparti Mazyar Keshvari har levert udokumenterte reiseregninger for 290.000 kroner i tidsrommet november 2016 til 2018. For en stor del kan avisen dokumentere at Keshvari var andre steder enn han har oppgitt i reiseregningene, og for en annen stor del kan de som Keshvari hevder å ha besøkt ikke huske noe slikt besøk.

Selv sier han via sin advokat Arve Lønnum:

«Ved en rekke anledninger har han levert feil reiseregninger til Stortingets administrasjon, og fått utbetalt penger han ikke skulle fått. Han vil ikke gjøre noe forsøk på å forsvare og bortforklare dette og gir en uforbeholden unnskyldning. Han innser det han har gjort er uakseptabelt og er svært preget av dette. Han beklager dypt overfor både partikolleger, kolleger på Stortinget, velgere og skattebetalere for feilene han har begått og misbruket av tilliten han har fått».